BJCHI ส่งมอบบิ๊กโปรเจค LINDE ล็อตสุดท้ายตรงเวลา มั่นใจหนุนผลงานโตกระโดด
BJCHI โชว์ความสำเร็จ! ส่งมอบบิ๊กโปรเจค LINDE ล็อตสุดท้ายตรงเวลา เผยตุน Backlog กว่า 4.2 พันลบ. ทยอยรับรู้ปี 63-64 มั่นใจหนุนผลงานโตกระโดด
BJCHI โชว์ความสำเร็จ! ส่งมอบบิ๊กโปรเจค LINDE ล็อตสุดท้ายตรงเวลา เผยตุน Backlog กว่า 4.2 พันลบ. ทยอยรับรู้ปี 63-64 มั่นใจหนุนผลงานโตกระโดด
4 ส.ค. 2563

นายหยัง เจิน ลี ประธานเจ้าหน้าที่บริหาร บริษัท บีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยว่า  แม้ว่าสถานการณ์การแพร่ระบาดของโรคระบาด Covid-19  ที่ต่างประเทศยังอยู่ในระดับที่น่าเป็นห่วง อย่างไรก็ตาม บริษัทฯ สามารถทำงานให้ประสบความสำเร็จ โดยการส่งมอบงานประกอบกลุ่มชิ้นงานขนาดใหญ่ชุดที่สองของโครงการ LINDE ให้แก่ลูกค้าได้ตรงต่อเวลา ซึ่งถือเป็นการพิสูจน์และแสดงให้ถึงศักยภาพของ BJCHI ในการดำเนินโครงการให้แก่ลูกค้าเป็นอย่างดี
“การที่บริษัทฯสามารถส่งมอบโครงการขนาดใหญ่ได้ตามกำหนด ถือเป็นบทพิสูจน์ และแสดงให้ถึงศักยภาพของ BJCHI และจากการที่ลูกค้าพึงพอใจกับผลงาน ทำให้บริษัทฯมีโอกาสในดำเนินโครงการที่มีศักยภาพอื่น ๆ ในอนาคตอันใกล้นี้”นายหยัง เจิน ลี กล่าว
ทั้งนี้ บริษัทฯ มีความเชื่อมั่นว่า ด้วยประสบการณ์ในการดำเนินโครงการขนาดใหญ่และการส่งมอบงานที่ตรงต่อเวลา จนสามารถสร้างความพึงพอใจให้แก่ลูกค้าอย่างมากนั้น จะช่วยทำให้บริษัทฯ มีโอกาสได้รับงานโครงการขนาดใหญ่จากลูกค้าต่อไปในอนาคต  โดยในปัจจุบัน BJCHI  มีงานในมือรอรับรู้รายได้ (Backlog) กว่า 4.2 พันล้านบาท ซึ่งจะทยอยรับรู้ในช่วงระหว่างปี 2563-2564
สำหรับสงครามการค้าที่เกิดจากความขัดแย้งระหว่างสหรัฐอเมริกาและจีน ทางบริษัทฯ มองว่า สถานการณ์ดังกล่าว ทำให้ผู้พัฒนาโครงการขนาดใหญ่หลายแห่ง มองหาบริษัทแปรรูปผลิตภัณฑ์เหล็กในบริเวณเอเชียตะวันออกเฉียงใต้มากขึ้น รวมทั้งประเทศไทย  จนทำให้ที่ผ่านมา บริษัทฯ ได้รับการติดต่อเพื่อเข้าร่วมประมูลโครงการขนาดใหญ่เพิ่มมากขึ้น ในหลากหลายอุตสาหกรรมอย่างต่อเนื่อง
นอกจากนี้บริษัทฯยังคงได้รับเชิญให้เข้าร่วมประมูลโครงการใหม่ๆ ในหลากหลายอุตสาหกรรม เช่น อุตสาหกรรมโรงไฟฟ้า อุตสาหกรรมพลังงานทดแทน อุตสาหกรรมก๊าซ รวมทั้งโครงสร้างพื้นฐานขนาดใหญ่มูลค่ารวมกว่า 16,000 ล้านบาท นอกจากนี้ ปัจจุบัน ลูกค้าบางราย กำลังมองหาบริษัทแปรรูปผลิตภัณฑ์เหล็กที่สามารถเป็นคู่ค้ากันในระยะยาว ดังนั้น จึงเชื่อว่ามีโอกาสสูงที่บริษัทฯ จะสามารถชนะการประมูลบางโครงการในอนาคตอันใกล้นี้
